झारखंड में बयान पर बढ़ा बवाल; 4000 मुर्गियों को मारा गया, 1KM का एरिया सील
Bird flu knocks in Ranchi, bird flu, bird flu Ranchi, bird flu Jharkhand, ways to avoid bird flu, bird flu in Ranchi बर्ड फ्लू की रांची में दस्तक,बर्ड फ्लू , बर्ड फ्लू  रांची, बर्ड फ्लू  झारखंड, बर्ड फ्लू  से बचने के उपाय, बर्ड फ्लू इन रांची
झारखंड में बर्ड फ्लू का खतरा बढ़ रहा है। इस बीच स्वास्थ्य मंत्री बन्ना गुप्ता के बयान को लेकर हंगामा हो गया है। मंत्री जी ने लोगों को बर्ड फ्लू में ज्यादा चिकन खाने की सलाह दे दी है। इस बयान पर विपक्षी भाजपा ने सरकार को गैरजिम्मेदार बताया है। वहीं प्रशासन भी एक्शन में आ गया है।
अभी तक की जानकारी के अनुसार बोकारो में लगभग 4 हजार संक्रमित मुर्गियों को मारा गया है। राजधानी रांची में एक किमी का एरिया सील कर दिया गया है। शहर के 10 किमी के इलाके को निगरानी क्षेत्र घोषित किया गया है। इसमें बाहर से मुर्गियों की आवाजाही पर रोक लगा दी गई है। सभी पॉल्ट्री फॉर्म का सर्वे कराया जा रहा है।
इससे पहले राज्य में बर्ड फ्लू के बढ़ते खतरे को लेकर स्वास्थ्य मंत्री बन्ना गुप्ता से सवाल किया गया। उन्होंने कहा कि ताजा हालात को देखते हुए पशुपालन मंत्री इस पर संज्ञान लेंगे। इसमें जरूरी कार्रवाई करेंगे। पत्रकारों ने जब बताया कि लोग डर रहे हैं, भयभीत हैं...तो मंत्री जी ने कहा- अरे कोई डरने-उरने का जरूरत नहीं है। जब- जब बर्ड फ्लू आया है। तब-तब हम ज्यादा मुर्गा खाए हैं। उसको जो है ज्यादा आग में भून कर खाना है।
विपक्ष ने स्वास्थ्य मंत्री के बयान पर साधा निशाना
स्वास्थ्य मंत्री के इस बयान पर विपक्ष के नेता बाबूलाल मरांडी ने कहा- इस बढ़ते खतरे को लेकर सरकार गंभीर नहीं है। इस मामले पर उन्होंने ट्वीट भी किया, बर्ड फ्लू से डरना नहीं है..उसको ज्यादा आग में भून के खाना है। यह सड़कछाप ज्ञान झारखंड के स्वास्थ्य मंत्री के हैं। जब राज्य के मुखिया ही पैसों को गाड़ कर रखने की सलाह देते हों, तो उनके मातहत मंत्री ऐसे ज्ञान बाचेंगे ही। धन्य है सोरेन जी की सेना के ऐसे सिपाही। स्वास्थ्य मंत्री का यह बयान सोशल मीडिया पर भी खूब वायरल हो रहा है।
बर्ड फ्लू को लेकर अब तक हुई कार्रवाई
बोकारो में लगभग 4 हजार संक्रमित मुर्गियों को मारा गया है। विशेषज्ञ पूरा प्रयास कर रहे हैं कि यह खतरा दूसरे जगहों तक ना फैले। रांची में भी मामला सामने आया है। रिपोर्ट आने के बाद से ही जेल मोड़ के एक किमी के इलाके को सील किया गया है। इन इलाकों में चिकन खाने पर रोक है। इस इलाके में कितनी मुर्गियां, मुर्गे और बत्तख हैं, इसकी एक रिपोर्ट तैयार हो रही है।
इस रिपोर्ट में यह भी देखा जाएगा कि इनकी सेहत कैसी है। पूरी रिपोर्ट तैयार होने के बाद एक रणनीति तैयार होगी। इसके अलावा 10 किमी के दायरे को निगरानी क्षेत्र घोषित किया गया है। यहां बाहर से ना कोई मुर्गी आएगी, ना इस इलाके से कहीं बाहर जाएगी।
मुर्गी पालकों को मुआवजा देने की तैयारी
कृषि मंत्री बादल पत्रलेख ने कहा है कि अब तक किसी व्यक्ति के संक्रमित होने की खबर नहीं है। जिन मुर्गी पालकों की मुर्गियों को मारा गया है, उन्हें मुआवजा देने की कार्रवाई चल रही है। बोकारो में अभी स्थिति पूरी तरह नियंत्रण में है। कोई नया मामला भी सामने नहीं आया है। इस बीमारी से वहां किसी भी व्यक्ति को अबतक संक्रमण नहीं हुआ है।
कृषि मंत्री ने कहा कि 3 मार्च को रांची में भी बर्ड फ्लू की पुष्टि हुई है। सूचना मिलने के साथ ही निर्धारित प्रक्रिया के अनुसार कार्रवाई की जा रही है। अतः इससे आम नागरिकों को घबराने की आवश्यकता नहीं है। सरकार अपने स्तर पर रोग को नियंत्रित करने के लिए हरसंभव प्रयास कर रही है। आम जनों से अपील है कि होली का त्योहार हर्षोल्लास के साथ बिना किसी प्रकार के भय के मनाएं। ऐसे में इन मामलों के सामने आने से चिकन की बिक्री पर असर पड़ेगा।
राज्य के पशुपालन निदेशक चंदन कुमार ने भी इन्फेक्शन वाले क्षेत्र के एक किमी के दायरे को प्रभावित क्षेत्र घोषित करके पक्षियों को मारने के लिए पहचान करने का निर्देश दिया है। 10 किमी के दायरे के क्षेत्रों को निगरानी क्षेत्र घोषित किया जाएगा। सर्वेक्षण का दायरा बढ़ाने पर भी फैसला लिया गया है। सभ पॉल्ट्री का सर्वेक्षण किया जाएगा। प्रशासन बर्ड फ्लू को लेकर गंभीर है और प्रयास कर रहा है कि ऐसे पॉल्ट्री फार्म जहां मुर्गियों की संख्या ज्यादा है उनकी जांच की जाए।
क्या ऐसे वक्त में चिकन खाना सही है...क्या कह रहे हैं एक्सपर्ट
मंत्री बन्ना गुप्ता के बयान पर भले ही बवाल हो लेकिन राज्य में बढ़ते खतरे के बीच सवाल वही है कि चिकन खाएं या ना खाएं। एक्सपर्ट मानते हैं कि चिकन को 70 डिग्री सेल्सियस पर पकाने से बर्ड फ्लू का वायरस खत्म हो जाता है। हालांकि लोगों को अधपके पॉल्ट्री प्रोडक्ट और मांस खाने से बचना चाहिए। WHO के मुताबिक अभी तक ये सबूत नहीं मिले हैं कि पके हुए पॉल्ट्री फूड से किसी इंसान को बर्ड फ्लू हो सकता है। ये वायरस तापमान के प्रति संवेदनशील है और अधिक कुकिंग टेंपरेचर में नष्ट हो जाता है।
केंद्र सरकार ने भी कहा है कि पॉल्ट्री उत्पाद खाने से इंसान में बर्ड फ्लू वायरस के फैलने का कोई प्रमाण नहीं है। हालांकि, साफ-सफाई और खाना बनाने के दौरान सावधानी जरूरी है।
बर्ड फ्लू का संक्रमण किन्हें हो सकता है?
बर्ड फ्लू के कई वायरस हैं, लेकिन H5N1 पहला बर्ड फ्लू वायरस है, जिसने पहली बार किसी इंसान को संक्रमित किया था। इसका पहला मामला साल 1997 में हॉन्गकॉन्ग में आया था। यह वायरस संक्रमित मुर्गियों के जरिए इंसान तक फैला था। 2003 से यह वायरस चीन समेत एशिया, यूरोप और अफ्रीका में फैलना शुरू हुआ। 2013 में इंसान के संक्रमित होने का मामला चीन में भी सामने आया।
H5N1 आमतौर पर पानी में रहने वाले पक्षियों में होता है, लेकिन ये पॉल्ट्री फार्म में पलने वाले पक्षियों में भी आसानी से फैल सकता है। WHO के मुताबिक बर्ड फ्लू एक व्यक्ति से दूसरे व्यक्ति में ट्रांसमिट हो सकता है...ऐसा संभव है, लेकिन दुर्लभ है।
संक्रमण होने पर यह वायरस शरीर में लंबे समय तक रहता है। पक्षियों में संक्रमण होने पर वायरस उसमें 10 दिन तक रहता है। यह मल और लार के रूप से बाहर निकलता रहता है। इसे छूने या संपर्क में आने पर संक्रमण हो सकता है।